ธ.ก.ส.ช่วยเหลือครอบครัวผู้เสียชีวิตโคราชครัวครัวละ1แสนบาท
ธ.ก.ส. มอบเงินช่วยเหลือ 100,000 บาท ให้ครอบครัวผู้เสียชีวิต และ 50,000 บาท แก่ผู้บาดเจ็บจากเหตุการณ์รุนแรงที่จังหวัดนครราชสีมา
11 ก.พ. 2563

นายอภิรมย์ สุขประเสริฐ ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า จากเหตุกราดยิงที่จังหวัดนครราชสีมา ซึ่งส่งผลให้มีผู้เสียชีวิตและบาดเจ็บจำนวนมาก ธ.ก.ส.ในฐานะสถาบันการเงินของรัฐ ได้มอบหมายให้สาขาในพื้นที่เร่งสำรวจข้อมูลแล้ว พบว่า สำหรับผู้เสียชีวิตจำนวน 30 ราย เป็นลูกค้าผู้กู้ จำนวน 1 รายและในส่วนของผู้บาดเจ็บ จำนวน 58 ราย เป็นลูกค้าผู้กู้ 2 ราย ซึ่ง ธ.ก.ส.ได้ดำเนินมาตรการช่วยเหลือ ดังนี้
กรณีเสียชีวิต สำหรับลูกค้าผู้กู้ ธ.ก.ส.มอบเงินช่วยเหลือให้กับครอบครัว จำนวน 100,000 บาท จัดพวงหรีดเคารพศพและนำน้ำดื่มไปร่วมในงาน หากมีภาระหนี้สินธนาคารยกหนี้ให้ทั้งหมด ส่วนลูกค้าผู้กู้ที่บาดเจ็บสาหัส ธนาคารมอบเงินช่วยเหลือจำนวน 50,000 บาท และลดอัตราดอกเบี้ยเหลือร้อยละ 0.01 ต่อปี เป็นระยะเวลา 5 ปี กรณีมีเหตุจำเป็นธนาคารพร้อมให้บริการสินเชื่อฉุกเฉิน นอกจากนี้ จะพิจารณาเร่งรัดให้บริษัทประกันจ่ายค่าสินไหมทดแทนอย่างเร่งด่วนเป็นกรณีพิเศษเพื่อบรรเทาความเดือดร้อนดังกล่าว สำหรับเจ้าหน้าที่ตำรวจ ทหารและผู้ปฏิบัติหน้าที่ กรณีเสียชีวิต ธ.ก.ส.มอบเงินจำนวน 100,000 บาท กรณีบาดเจ็บสาหัสมอบเงินช่วยเหลือ 50,000 บาท




ธ.ก.ส. ขอแสดงความเสียใจต่อความสูญเสียที่เกิดขึ้นและขอเป็นกำลังใจให้กับครอบครัวผู้เสียชีวิต ผู้ที่ได้รับบาดเจ็บเจ้าหน้าที่ที่ปฏิบัติงาน รวมถึงพี่น้องชาวจังหวัดนครราชสีมา ให้ก้าวผ่านเหตุการณ์ครั้งนี้ไปด้วยความเข้มแข็งร่วมกัน